Chilonzorda 8 ta avtomobil to‘qnashdi, Namanganda “Gazel” piyodaning umriga zomin bo‘ldi. YTHlar tafsilotlari

O‘zbekiston yo‘llarida sodir bo‘lgan baxtsiz hodisalar tafsilotlarini taqdim etamiz.
Chilonzorda 8 ta avtomobil o‘zaro to‘qnashdi

2022-yil 7-yanvar kuni soat 10:50 larda Toshkent shahar Chilonzor tumani Bunyodkor shohko‘chasida F.M. (1998-yilda tug‘ilgan) boshqaruvidagi Malibu, I.P. (1988-yilda tug‘ilgan) boshqaruvidagi Spark va D.A. (1983-yilda tug‘ilgan) boshqaruvida bo‘lgan yana bir Spark avtomobili ishtirokida YTH sodir bo‘lgan.
To‘qnashuv natijasida haydovchi I.P. boshqaruvida bo‘lgan Spark yo‘lovchisiga tez tibbiy yordam ko‘rsatilgan.
Shuningdek, 7-yanvar kuni Chilonzor tumanida, Chilonzor ko‘prigi ustida 5 ta avtomobil (2 ta Cobalt, Nexia, Lacetti va Malibu ishtirokida sodir bo‘lgan YTH yuzasidan Toshkent shahar IIBB YHXB xodimlari tomonidan surishtiruv olib borilmoqda.
Namanganda “Gazel” piyodani urib ketdi

2022-yil 4-yanvar kuni soat 20:30 larda Namangan tumani Ravnaq mahallasi hududida Namangan tumanida yashovchi fuqaro (1995-yilda tug‘ilgan) “Gazel” avtomashinasini ishonch qog‘ozi orqali boshqarib borayotib, harakat xavfsizligini ta’minlay olmay, yo‘lni kesib o‘tayotgan piyoda Namangan tumanida yashagan fuqaroni (1961-yilda tug‘ilgan) urib yuborgan.
Piyoda olgan tan jarohati oqibatida shifoxonada vafot etgan.
Ushbu holat bo‘yicha Namangan tuman IIB huzuridagi TB tomonidan 2022-yil 4-yanvar kuni Jinoyat kodeksining 266-moddasi 1-qismi (odam o‘limiga sabab bo‘lgan transport boshqarish xavfsizligi qoidalarini buzish) bilan jinoyat ishi qo‘zg‘atilgan.
Jizzaxda Lacetti va Cobalt to‘qnashdi
Jizzax viloyati Sharof Rashidov tumanida 5-yanvar kuni soat 02:00 larda Toshkent–Termiz avtomobil yo‘lining 998-kilometrida haydovchi (1997-yilda tug‘ilgan) Lacetti avtomobilini boshqarib ketayotganda shu yo‘nalishdagi Cobalt’ning orqa qismiga urilib, YTH sodir etgan.
Oqibatda Lacetti yo‘lovchisi bo‘lgan ayol (1992-yilda tug‘ilgan) bosh miya chayqalishi va peshona suyagi sinishi tashxisi bilan shifoxonaga yotqizilgan.
Hozirda tergovga qadar tekshiruvlar davom etmoqda.